ΓΡΑΠΤΗ ΕΡΩΤΗΣΗ E-1104/98

υποβολή: Panayotis Lambrias (PPE) προς την Επιτροπή

(8 Απριλίου 1998)

Θέμα: Τυποποίηση στον τομέα του ηλεκτρονικού εμπορίου

Η διασφάλιση της συμβατότητας του ηλεκτρονικού εμπορίου σε παγκόσμια κλίμακα απασχολεί έντονα τον επιχειρηματικό κόσμο της Ευρωπαϊκής Ένωσης. Ερωτάται η Επιτροπή τι μέτρα προτίθεται να λάβει ώστε να επιταχύνει την τυποποίηση του ευρωπαϊκού ηλεκτρονικού εμπορίου, σε συνέχεια των διαπιστώσεων και θέσεων που εξέφρασε στην ανακοίνωση "Μία Eυρωπαϊκή πρωτοβουλία στο ηλεκτρονικό εμπόριο".

Απάντηση του κ.Bangemann εξ ονόματος της Επιτροπής

(20 Μαΐου 1998)

Η Συνδιάσκεψη για το παγκόσμια πρότυπα, "Οικοδομώντας την παγκόσμια κοινωνία των πληροφοριών του 21ου αιώνα " που πραγματοποιήθηκε υπό την αιγίδα της Επιτροπής το 1997, συνεπέρανε ότι ο κυριότερος στόχος παγκοσμίως είναι η εξασφάλιση της διαλειτουργικότητας, προκειμένου να δημιουργηθεί ένα ανοικτό πλαίσιο ηλεκτρονικού εμπορίου. Η με πρωτοβουλία της βιομηχανίας αυτοδεσμευτική τυποποίηση αποτελεί έναν από τους κυριότερους τρόπους εξασφάλισης διαλειτουργικών λύσεων για την ενίσχυση της ανταγωνιστικότητας της ευρωπαϊκής βιομηχανίας.

Στη συνέχεια της ανακοίνωσής της του Απριλίου 1997 "Μία ευρωπαϊκή πρωτοβουλία στο ηλεκτρονικό εμπόριο(1)", η Επιτροπή δρομολογεί, στο πλαίσιο ειδικού προγράμματος εργασίας για το ηλεκτρονικό εμπόριο, σειρά δράσεων σχετικών με την τυποποίηση:

1. Ενίσχυση του Ευρωπαϊκού συστήματος τυποποίησης

Έχουν δρομολογηθεί πρωτοβουλίες προκειμένου να καταστεί το ευρωπαϊκό σύστημα τυποποίησης περισσότερο δεκτικό στις ραγδαίες αλλαγές, κυρίως μέσω ανοικτών, ευέλικτων συναντήσεων πρακτικής εργασίας (workshops) με τη συμμετοχή της βιομηχανίας και των χρηστών, υπό την αιγίδα της Ευρωπαϊκής επιτροπής τυποποίησης (CEN) (CEN/ISSS).

2. Προαγωγή διαλειτουργικών λύσεων

Έχει δρομολογηθεί μία ειδική δράση, διαφορετική από την διάδοση των έργων έρευνας και τεχνολογικής ανάπτυξης (ΕΤΑ), προκειμένου να πραχθεί η τομεακή διαλειτουργικότητα και τα διαθέσιμα πρότυπα και τεχνικές προδιαγραφές, με στόχο την ταχεία υιοθέτηση του ηλεκτρονικού εμπορίου από τους βιομηχανικούς κλάδους, σε συνεργασία με τους ευρωπαϊκούς οργανισμούς τυποποίησης.

3. Προστασία του δημοσίου συμφέροντος

Η τυποποίηση πρέπει να θεωρείται ειδική μορφή αυτορρύθμισης που προάγει το δημόσιο συμφέρον. Δρομολογήθηκε ειδική μελέτη για τον ρόλο της τυποποίησης, του ηλεκτρονικού εμπορίου και του δημοσίου συμφέροντος, σε συνεργασία με τις ενώσεις καταναλωτών, προκειμένου να καθοριστούν οι στρατηγικοί τομείς που επιδέχονται νομοθετικές, κανονιστικές ρυθμίσεις ή αυτοδεσμευτικές συμφωνίες. Επιπροσθέτως, θα διαμορφωθεί διαφανής μηχανισμός (παρατηρητήριο) για τα σχετικά με τους καταναλωτές ζητήματα καθώς και τυποποιημένες λύσεις.

4. Διεθνής τυποποίηση

Έχουν αναληφθεί πρωτοβουλίες για την προαγωγή των ευρωπαϊκών συμφερόντων στον τομέα της τυποποίησης της διεθνούς τεχνολογίας πληροφοριών και επικοινωνιών (ICT) και ειδικότερα σε θέματα ηλεκτρονικού εμπορίου.

5. Προστασία του ανταγωνισμού

Άρχισε η εκπόνηση μελέτης για την ταξινόμηση των απαιτήσεων όσον αφορά το ηλεκτρονικό εμπόριο, με σκοπό την προαγωγή του ισότιμου ανταγωνισμού και της άρσης των εμποδίων στην ανάπτυξη του ηλεκτρονικού εμπορίου στην Ευρώπη.

6. Σύστημα τυποποίησης της κοινωνίας των πληροφοριών -ISIS

To ISIS, μια πειραματική πρωτοβουλία που ανέλαβε η Επιτροπή, δεσμεύει συγκεκριμένους πόρους μέσω καθοδηγούμενων από την βιομηχανία συγχρηματοδοτούμενων έργων για την συμπλήρωση και επιτάχυνση της επίσημης τυποποίησης των ICT, ειδικότερα δε του ηλεκτρονικού εμπορίου. Το ISIS αποτελεί μηχανισμό ταχείας απόκρισης, που πραγματοποιεί έλεγχο της καταλληλότητας και επίδειξη προτύπων για νέες τεχνολογίες, δραστηριότητες που οδηγούν στην πρώιμη διαθεσιμότητα αποδεδειγμένων προτύπων και το οποίο προωθεί την σύγκλιση όταν υπάρχουν ενδείξεις αποσπασματικότητας και κατατεμαχισμού. Το ISIS προωθεί, στο πλαίσιο της βιομηχανίας, λύσεις βασισμένες στα πρότυπα. Στις 15 Ιουνίου 1998 θα δημοσιευθεί προκήρυξη υποβολής προτάσεων για το ISIS στην οποία θα περιλαμβάνεται και σημαντικό κεφάλαιο για το ηλεκτρονικό εμπόριο.

7. Διεθνή πρότυπα και Παγκόσμιος Οργανισμός Εμπορίου (ΠΟΕ)

Η εκ μέρους των Κοινοτήτων και των κρατών μελών ανακοίνωση, προς τον ΠΟΕ για το ηλεκτρονικό εμπόριο, που εκδόθηκε στις 23 Απριλίου 1998, αναγνωρίζει τη σημασία ανοικτών και διεθνώς αποδεκτών προτύπων για την προώθηση του ανταγωνισμού στο ηλεκτρονικό εμπόριο.

(1) COM(97)157 τελικό.